  Анжелика Тихонова корреспондент Ижкарын 10-16 тулыспал ӵоже паласькись лек вирус инфекциен (ОРВИ) черламъёслэн лыдзы эпидеми гожез 17 но ӝыны процентлы ортчиз. Со сярысь элькунъя Роспотребнадзорлэн управлениезлэн пресс-службаез ивортэ. Шоркарысь эмъюртъёсы кынман висёнъёсын 8 сюрс 646 адями вазиськиз, соос пӧлысь 6 сюрс 154-ез – нылпиос Ижкарын сяна, эпидеми гож Грак, Дэбес, Кез ёросъёсын, Сарапулын но Воткаын ортчемын. Элькунъя чаклано ке, висисьёслэн лыдзы эпидеми гожлэсь 10,2 процентлы улӥын. Арня ӵоже паласькись лек вирус инфекциен черласа, эмъюртъёсы 17 сюрс 669 адями вазиськиз, соос пӧлысь 12 сюрс 666-эз – пиналъёс. Кынман висёнъёс аляны кутскем дырысен лабораториосын 1 сюрс 254 висисьёслэсь мазокъёссэс эскеризы. 204-ез пуэдэн висе шуыса пусйизы Кылем арня ӵоже карантинэ быдэсак ворсазы Дэбесысь политехникумез, Сюмси, Вотка, Можга, Эгра, Дэбес, Грак ёросъёсысь укмыс нылпи садъёсты но Кизнер, Сюмси, Дэри, Ува, Грак, Дэбес, Каракулино ёросъёсысь сизьым школаосты. Тодэ вайытом, сӥзьылысен Удмуртиын 733 сюрслэсь трос адями пуэдлэсь прививкаос пуктӥз, кылем арын нырысьсэ элькунэ выль вакцина вайизы.   Тегъёс: Ижкар Роспотребнадзор висён Удмуртия тазалыкезутён  